Schwetzingen

Schwetzinge (amtlich Schwetzingen) is ä Schdadt im kurpälzische Londkrääs Rhoi-Negger-Krais im Nordweschde vun Bade-Wirddebärsch. Die näggschde Großschdädt sinn es 10 Kilomeder endfernde Mannem unn es 15 Kilomeder endfernde Hailbärsch. Bekånnd is Schwetzinge vor allem weeje saim Schloss unnem Schlossgadde. Schwetzinge bild en Middlzendrum in de Umgeewung.

 Geographie 
Schwetzinge liechd in de Medropolregion Rhoi-Negga in de OwwerRhoiewene, zwische em Rhoi im Weschde unnem Odewald im Oschde. Dorsch die Schdadt dudd di Laimbach fließe, welle bai Brihl in de Rhoi minde dudd. Vun de Schwetzinga Fläsch sinn 33,3% Siedlungs- unn Vakeasfläsch, 27,7% Londwärdschafdsfläsch unn 35,7% bewalded.

Schwetzinge dudd im Uhrzaigasinn unn im Norde beginnend an folgende Orde grenze: Monnem, Plångschd, Ofderse, Hoggene, Ketsch unn Brihl. Äägedääld is Schwetzinge in die siwwe Schdadtgebiede, Kernschdadt, Siedschdadt, Oschdschdadt, Nordschdadt, Härschagger, Kläänes Feld unn Schälzig.
mini|ohne|Schlossblatz

 Gschischd 
Schwetzinge isches erschdemol am 21. Dezember 766 als Suezzingen im Lorscher Codex erwähnd worre. Siedlungsschbure konn mer awwa bis in die Jungschdääzaid vafolge, darunner e bedaidendes Gräwerfeld aus de Linjebåndkeramik. Vor 7000 Johr sinn nämmlisch die erschde Aggabau bedraiwene Siedla im haidische Schwetzinga Schdadtgebied õõkumme. Schbäda lasse sisch Schbure vun de Kelde, ausde Reemerzaid unn vun de germånische Neggarsuewe nochwaise. 803 werd Schwetzinge „Suezzingen Superiore“ (Owwerschwetzinge) genennd. Urschbringlisch hots nämmlisch die zwee Siedlunge Owwer- unn Unnerschwetzinge gewwe. Es Schwetzinga Schloss is wahrschains im 13. Johrhunnerd zwische de zwee Derfer endschdonne. Es erschdemol erwähnd worre isses Schwetzinga Schloss, als es noch en Wassaschloss unner de Erligheimer gewessd is. Domols hot die Elsbeth vun Schonenberg em Palzgrafe Ruppreschd en schdändisches Wohnreschd aigerååmd. Schbäda isses Schloss gonz on die Kurpalz kumme unn die Kurferschde hawwe es als Jachdschloss fer die wildraische Wälda (v. a. Hardtwald) genudzd.

Aa es Schwetzinga Schloss is, wie die gonz Kurpalz, im drääßischjährische Kriesch unn im Pälza Erbfolgekriech 1689 zerschderd worre. Kurferschd Johann Wilhelm hots wiedaaufbaue losse, 1720 isses vun dem soi Nachfolga Carl Philipp zur Sommaresidenz erhoowe worre.  

 Websaide 
 Websaid vun De Schdadt Schwetzinge

Kadegorie:Badisch un hessisch Kurpälzer Orde
Kadegorie:Gemeinde in Bade-Wirddeberg